Man se lyk ŉ week ná meisie se moord gevindArgieffoto Kapt. Bonginkosi Msimango, polisiewoordvoerder, het gesê Johannes Vusimusi Hlatswayo (31) se liggaam is naby die Snake Valley-skietbaan by die Swartkop-lugmagbasis in Pretoria gevind, waar dit aan ŉ boom gehang het. Hlatswayo het glo op 5 Oktober vermis geraak en sy bekommerde familielede het sy kollegas by die lugmagbasis in kennis gestel. Die slegte reuk van ŉ ontbindende lyk het uiteindelik tot die opsporing van sy liggaam gelei. Hy het vermoedelik selfmoord gepleeg. Dit kom nadat Rapetowne Beulaha Johlidze, Hlatswayo se meisie, se liggaam op 5 Oktober ook naby die skietbaan gevind is. Haar liggaam is langs ŉ motor gevind en sy het verskeie steekwonde en kopbeserings gehad. Volgens Msimango word vermoed dat Hlatswayo vir Johlidze se moord verantwoordelik was. ŉ Geregtelike doodsondersoek is geopen.